বাসস্থান
বাসস্থান, আবাসন, গৃহায়ন, গৃহসংস্থান বা গৃহনির্মাণ বলতে মানুষের বসবাসের জন্য স্থায়ী আশ্রয়ের বন্দোবস্তকে বোঝায়। বেঁচে থাকার জন্য প্রতিটি মানুষের আশ্রয়ের প্রয়োজন। সার্বজনীন মানবাধিকার সংক্রান্ত আন্তর্জাতিক বিভিন্ন ঘোষণা ও দলিল অনুযায়ী প্রতিটি মানুষের পর্যাপ্ত গৃহসংস্থানের অধিকার আছে। পর্যাপ্ত গৃহায়ন নিশ্চিত করা শুধু কোনও একক ব্যক্তি বা সম্প্রদায়ের সমস্যা নয়, বরং দেশ পরিচালনাকারী সরকারের জন্য একটি গুরুত্বপূর্ণ বিষয়। একারণে বেশিরভাগ সরকারের গৃহায়ন-সংক্রান্ত এক বা একাধিক কর্তৃপক্ষ, অধিদপ্তর বা মন্ত্রণালয় থাকে।